钦定古今图书集成/明伦汇编/氏族典/第044卷 > 《廖用贤尚友录》 > 伊慎
## 钦定古今图书集成/明伦汇编/氏族典/第044卷 > 《廖用贤尚友录》 > 伊慎

按《唐书伊慎传》，“慎字寡悔，兖州人。通《春秋》《战国策》《天
官》《五行书》。用善射，为折冲都尉。江西路嗣恭讨哥舒
晃，以慎为先锋，疾战破贼，授连州长史，加团练副使，
三迁江州别驾。讨梁崇义也，慎以江西牙兵属李希烈，希烈署汉南北兵马使，不受，独率所部破崇义于
蛮水。希烈爱其才，数馈遗，欲縻止之，卒以计免。明年”，
希烈反，嗣曹王皋至锺陵，得而壮之，拔为大将。贼溯
江徇地，皋授慎兵，劳而遣。与贼大战，破之，收黄梅，拔
蔡山，遂下蕲州，即拜刺史，封南充郡王。天子在梁州，
包佶转东南财粮，次蕲口，贼遣骁将杜少诚以兵遏
江道，不得西。慎选士七千，列三屯以待少诚分围之，
未合，慎自中屯鼓之，诸屯悉出奋击。贼乱，少诚走，漕
无留艰。进围安州，希烈之甥刘戒虚以兵来援，慎逆
击禽之，州开门降。以功为安州刺史，实封百户。攻隋
州，战厉乡，斩首五千级。喻降李惠登，拜慎安黄州节
度使，加检校刑部尚书。贞元末，诏“安黄为奉义军”，即
为奉义节度。宪宗即位，以兵付其子宥身，入朝，拜尚
书右仆射，改金吾卫大将军。以钱三千万赂宦人，求
帅河中。事暴，贬右卫将军。明年，念旧劳，复检校右仆
射，兼右卫上将军。卒，赠太子太保，谥曰壮缪。